دادوەرە دەیڤید ماسون، بیگوناه لامار جۆنسن ٥٠ ساڵە کرد.
وەگورەی خانمە پارێزەر جۆنسن، ئەو توومەتبار بیگوناهە، خوازێد ساڵەیل تەمەنی وەگەرد خیزانەگەی بوەێدە سەر، و بچوودە ناو ژیانیگ ک زیندان لەلی بیبەشی کرد.
وتیش: بەڵگەی بیکوناهی توومەتبارەگە لەوەر دەس بویە، وەلێ ئەوانەگ ئەرزش ئەرا ژیان گەنجیگ سیا رەنگ لەلایان نەویە، ئەو بەڵگە شاردنەو.
جۆنسن لە ساڵ ١٩٩٤ تاوانبار وە تاوان کوشتن مارکۆس بوید کریا، ک دوو پیاو دەمپیچیاگ وەگولە کوشتنەی.
جۆنسن قوربانیەگە ناسیە، وەلێ وت: من ئی تاوانە نەکردمە، چوینکە مەوقەی تاوانەگە وەگەرد یارەگەم بویمە.
یارەگەی جۆنسن، ئیریکا بارو، لەو مەوقە لەلای دادگا وت: ئەو شەوە وەگەرد جۆنسن بویمە، وەلێ تەنیا ٥ خولەک لەماڵ دەرچگە تا هووشبەری بفرووشێد.
ئەو تاوانبارەگە ک وەخود توومەتەگە تاوانبار کریا، و ٧ ساڵ زیندانی لەبانی دەرچگ، لەی دویاییە وت: جۆنسن دەس لە تاوانەگە نەیرێد، و کەسیگتر وەگەردم بویە، و ئەو کەسە وەناو جەیمس خوارد ئەویش لەبان تاوانەیلیگتر دویای سێ ساڵ لە کوشیان بوید زیندان هەتایی کریاگە، ئەویش لەی دویاییە هاتە دەنگ، ک وت من بویمە.
